นายกรัฐมนตรี ขอประชาชนช่วยกันให้การเลือกตั้งและประชุมอาเซียนสงบเรียบร้อย
นายกรัฐมนตรี ขอประชาชนช่วยกันให้การเลือกตั้งและประชุมอาเซียนสงบเรียบร้อย 

พลเอก ประยุทธ์ จันทร์โอชา นายกรัฐมนตรี กล่าวระหว่างพบปะประชาชนชาวหนองบัวแดง ว่า มาตรการต่างๆ ที่รัฐบาลออกมาในช่วงนี้ไม่ได้มุ่งหวังทางการเมือง แต่เป็นมาตรการที่ทยอยออกมาตามลำดับเพื่อให้ประชาชนได้มีค่าใช้จ่ายลดค่าครองชีพในส่วนของสินค้าอุปโภคบริโภคลดภาระในช่วงปีใหม่ ให้เกิดการกระตุ้นในภาคธุรกิจ หากจะมองว่าคนรวยได้ประโยชน์ก็สามารถนำบัตรไปซื้อกับสหกรณ์การเกษตรหรือร้านค้าในชุมชน 
ปัจจุบันสามารถใช้บัตรผ่านระบบออนไลน์ได้ในร้านที่มีเครื่องรองรับ อย่างไรก็ตามการดำเนินนโยบายของรัฐบาลจะต้องคำนึงถึงกลุ่มผู้เสียภาษีและประชาชนทุกกลุ่ม 
นายกรัฐมนตรี กล่าวอีกว่า ปัญหาที่ดินทำกิน แหล่งน้ำ ความขัดแย้ง ปัญหาการทำงานของรัฐบาล ปัญหาเรื่องการเลือกตั้ง จะต้องไม่เกิดขึ้นอีกในอนาคตอันใกล้นี้ ยินดีที่ประเทศไทยจะกลับไปสู่การเป็นประชาธิปไตยและขอให้ทุกอย่างเป็นไปตามกฎกติกาและกฎหมายที่ออกมา ทั้งนี้ปีหน้าประเทศไทยจะเป็นประธานอาเซียน นายกรัฐมนตรีจึงขอความร่วมมือประชาชน 2 เรื่อง คือการเลือกตั้งและการเป็นประธานอาเซียนก็ต้องสงบอย่าให้ใครมาทำให้เกิดปัญหาขึ้นอีก

นายกรัฐมนตรี กล่าวย้ำด้วยว่า วันนี้สังคมต้องเน้นแนวทางบ้านวัดโรงเรียนป้องกันปัญหาสังคม ขณะที่สื่อโซเชียลมักจะนำเสนอปัญหาความขัดแย้ง สิ่งที่จะทำให้เกิดประโยชน์และสร้างปัญญาให้กับประชาชนมีน้อย ขณะเดียวกันขอให้ประชาชนติดตามข้อมูลที่เป็นประโยชน์ ให้เกิดแนวทางสร้างสรรค์เพื่อพัฒนาประเทศ ขณะเดียวกันยืนยันว่ารัฐบาลไม่มีแนวคิดจะยึดคืนพื้นที่ สปก.จากเกษตรกรเพราะเรื่องเหล่านี้มีหน่วยงานมีกฎหมายที่ดำเนินการ หากจะเอาคืนจะเป็นพวกที่นำไปขายต่อเพราะถือว่าผิดจุดมุ่งหมายของกฎหมาย